|  |
| --- |
| **Egileak:** Laura Alvarez, Larraitz Argüello, Irune Chouza eta Mikel Echeverria- 4. Taldea HH31 |

**SARRERA:**

Hurrengo dokumentu hau, gure ikastolako programazioa da. Gure ikastolak Katamar izena du eta bertan ikasleek soilik Haur Hezkuntzako etapa (0-6 urte) betetzen dute. Ondorioz, bertako ikasleek Haur Hezkuntza amaitu eta Oinarrizko Hezkuntza egiteko, ikastola honen jarraipena den Oiartzungo Haurtzaro Ikastolara bideratzen ditugu.

Haur Hezkuntzako etapa bi ziklotan banaturik dago, eta hauek dira bere ezaugarri orokorrak:

Haur-Hezkuntzako Lehen Zikloa: 0tik 3 urtera bitartean:

Ziklo honetan, hau da, haurrak 0 urte dituenetik 3 betetzen dituen arte, aldaketa izugarri esanguratsuak gertatu ohi dira bere garapenean: bere gorputza ezagutzen, menperatzen eta onartzen hasten da eta bere buruaren eta inguruan dituen pertsonen artean berezitasunak ezartzen ditu. Arian-arian pertzepziozko eta mugimenezko trebetasunetan halako doitasun eta zaletasun bat eskuratzen du, alde batetik bestera joateko modu desberdinak erabiltzen ikasten du eta hizkuntza ikasten hasten da, afektibotasuna eta gizarteratzea indartzearekin batera. Aurrerapen horiei guztiei esker, autonomia gehiago du haurrak, helduekiko loturak askatzen hasten da nolabait eta bere guren eta zirraren berri ematen du. Hitz gutxitan, Mugimen, pertzepzio eta hizkuntz alorreko trebetasunak eskuratzen ditu.

Haur-Hezkuntzako Bigarren Zikloa: 3tik 6 urtera bitartean:

Ziklo honetan, aurrekoaren jarraipena baita, lehen eskuratutako trebetasun guztiak finkatzen eta areagotzen dira. Haurrak pertzepzio-gaitasuna eta zentzumenezko nahiz mugimenezko trebetasunak bikaintzen ditu eta, gizartean parte hartzen duen heinean, egozentrismoa alde batera uzten du. Irudimena, gaitasun sinbolikoa eta jolasteko gaitasuna areagotzen zaizkio. Helduei eta bere buruari galderak egiten dizkie, emaitzak iragartzen eta, inguratzen duen mundua aurkitu ahala, objektuen nozioak eratzen ditu, objektuen nahiz gertakarien arteko harremanak, korrespondentziak eta alderaketak ezartzen. Lexiko gehiago eskuratzen du, hizkuntz gaitasuna eskuratzen du eta hark adierazitako perpausak gero eta konplexuagoak bilakatzen dira.

Haur-Hezkuntzaren etapa hau bukatu ostean, bere buruarekin eta besteekin adiskidetasunean bizitzeko, ingurunea interpretatzeko eta aurrerantzean kultura jakin batean antolatuta dagoen gizarte-mota zehatz baten partaide izateko modua emango dioten oinarrizko trebetasunak eskuratuak izango ditu dagoeneko.

Gure ikastolak Haur Hezkuntzari begira duen oinarrizko xedapena hurrengoa da: haurren garapen fisiko, intelektual, afektibo eta sozial osoa eta orekatua lortzea. Beraz, xedapen hau lortzeko Haur Hezkuntzako bi zikloetan hurrengoa lantzen da: garapen afektiboa, mugimendua eta gorputzaren kontrol-ohiturak, komunikazioaren eta hizkuntzaren adierazpenak, bizikidetzarako eta gizarte-harremanetarako funtsezko jarraibideak, eta ikasleen ingurunearen ezaugarri fisikoen eta sozialen aurkikuntza.

Haur Hezkuntzak haurrengan zenbait gaitasun garatzen laguntzea du helburu. Gaitasun horiek honako aukerak eman behar dizkiete haurrei: beren gorputza ezagutzea, familia-natura- eta gizarte-ingurunearekiko interesa piztea, ohiko jardueretan autonomiaz jokatzen ikastea, bere buruaren irudi positiboa lortzea, bizikidetzarako eta gizarte-harremanetarako oinarrizko arauak barneratzea, zenbait hizkuntzatan eta adierazpidetan komunikatzeko gai izatea eta inguruan duen mundua ulertzeko eta interpretatzeko gai izatea.

Gure eskolan erabiltzen den pedagogia, eskola gehienetan bezala, konstruktibismoa da. Hau da, ikaslea bera da bere ikaskuntza-prozesua eraikitzen duena, aurreko jakintza eta trebezietan oinarrituta, elementu berriak eskema orokorragoetan txertatuz. Konstruktibismoaren barruan, Piageten teoria kognoszitiboan oinarritzen gara. Ondorioz, ikasleari erronkak proposatzen zaizkio eta berak dakiena erabiliz erronka horiei aurre gin behar die. Piageten teoriara honen oinarrizko helburuak, umeek ulermenaren bidez ikastea eta ikasitakoa bizitzan erabilgarria izatea dira.

Lehen aipatu dugun bezala, programazio hau Haur Hezkuntzako etapako umeentzat zuzenduta dago. Hau da 0-6 urte bitarteko haurrentzat.

Gure programazioa burutzeko oinarritu garen dokumentuak hurrengoak dira: 121/2010 dekretua Euskal Autonomia Erkidegoko Oinarrizko Hezkuntzaren curriculumean eta Katamar Ikastolako Curriculum Proiektua.

**KOKAPENA:**

KANPO TESTUINGURUA:

Katamar Oiartzun eta Orereta hirien arteko mendi batean kokaturik dago. Ikastola bat dela kontuan hartuz, ikasleen familiak erdi mailakoak dira eta D eredua eta euskal kultura bultzatzen dute. Ikastola mendian dagoenez, ingurumenarekin erabateko kontaktua izateko aukera dute haurrek. Hainbat animalia aurkitu ditzakegu inguruan baserri anitz daudelako: behiak, ardiak, ahateak eta abar. Era honetara, ingurumenarekiko eta animaliekiko errespetua eta maitasunaren ideia indartzen da. Gainera, Katamarretik gertu San Markos mendia dago, goialdean San Markos gotorlekua (umeekin irteeraren bat egiteko oso aproposa) eta parke bat dituena.

Ikastolatik ikusten den paisaia zoragarria da: mendiz inguraturik dago eta mendi tontorrera igoz gero, Donostia eta bere itsasoa ikusten dira. Gainera, udaberria iristean, lorez betetzen da mendia eta haurrek urtaroen aldaketak bizitzen dituzte eta denboraren kontzeptua ikasteko baliagarria da.

Hortaz gain, Ikastolak duela urte batzuk baserri bat erosi zuen eta Katamarrera haurrak eramaten dituzten gurasoek, doako baimena dute baserria alokatu eta bertan nahi izanez gero bazkari, afari zein merendolak egiteko. Zerbitzuei dagokienez, Ikastolak bere autobus zerbitzu propioa dauka, goizetan, eguerdietan eta arratsaldetan umeak garraiatu egiten dituena. Jangela zerbitzua ere badago; 3 urtetik gorako umeek ikastola ondoko eraikin txiki batean bazkaltzen dute, sukaldariek eta zenbait umeen amek bertan dagoen sukaldean sukaldatutako janaria. 3 urtetik beherakoek, beraien geletan bazkaltzen dute, hezitzailearekin eta laguntzaile batekin, beren adinera egokitutako janaria. Ikastolak ere zaintza zerbitzua dauka; hau goizeko 7:30etatik 9:00etara da. Izan ere, haurrak ikastolara ekartzeko muga 9:00ak dira. Haur bakoitzak ordutegi finkatua dauka kurtso hasieratik, gurasoen lanen arabera etab.

Katamar kontzertatua da eta kuotak ordaintzen dira. Ikastola bi herri desberdinen artean dagoenez, hainbat zerbitzu ditu eskuragarri. Oiartzuni dagokionez, bertan Polikiroldegi bat, (igerileku, rokodromo, taberna, saskibaloi kantxa… dituena,), Musika-txokoa (musika-instrumentu anitzak dituen museoa), igerileku irekiak (doakoak eta umeentzako egokituriko piszina bat dutenak), Ibargain eta Aiako Harria parke naturalak, eta umeak jolasteko parke anitz aurki daitezke. Oreretari dagokionez, herri handi bat denez, zinema, antzokia, hiru polikiroldegi, “txiki kaia” txikiparka, eta baita parke asko ere daude. Ikastola, Donostiatik 10 km-tara dagoenez, umeekin irteeraren bat egin daiteke hirira eta bertako hiru hondartzetara.

Ikasleen familiei dagokienez, batzuk baserrietan bizi dira eta beste batzuk Oiartzungo eta Oreretako etxebizitzetan. Gurasoen gehiengoak lan egiten du (%90 inguru) eta, orokorrean, guraso gehienek 3. sektorean lan egiten duten arren, zenbait guraso 1. sektorean ere lan egiten dute.

Ikasleen etxeetan hitz egiten den hizkuntza, orokorrean, euskara da, batez ere baserri giroko familien artean. Ikasleriaren gehiengoa ingurunetatik dator baina kopuru garrantzitsu bat ere giro baserritarretik dator.

Eskola elkarlanean aritzen da familiekin. Noizean behin gurasoren bat ikastolara joaten da gela jakin bati bere lanbidea azaltzea eta umeei galderak egiten eta lanbideen inguruan ikasitakoa praktikan jartzen uzten zaie. Adibidez, okina den guraso bat astean bitan joaten bada, umeei gailetak, ogia… egiten irakastera, gero umeei ogia egiten uzten zaie, ikasi dutena praktikan jarriz. Ekintza hauetarako, tailer-gela daukagu, lanbide desberdinak praktikatu ahal izateko material eta instalazio egokiak dituena. Bestalde, gurasoek umeen bila joateko aukera dutenez, irakasleek beraiekin hitz egiten dute ikasleen eguneroko prozesuari buruz informatuz. Bestalde, esan beharra dago eskola eta familiaren arteko harremana eguneroko kontaktuan oinarritzen dela. Haurra eskolara iristen denean goizean gurasoak hezitzailearekin komentatzen du nola pasa duen gaua, zer moduz gosaldu duen… Berdin gertatzen da haurraren bila datozenean etxera joateko. Oraingo honetan hezitzaileak komentatzen die gurasoei nola eman duen eguna ea zer moduz bazkaldu duen.

Ikastolaren berezitasunei dagokienez, Katamarrek baratz handi bat dauka, kurtsoen arabera banatuta. Horrela, kurtso bakoitzak barazki mota bat landatu eta ureztatzen du. Honi esker, umeak barazki bakoitza urtaroekin erlazionatzen eta barazkiak haztearen prozesuaren inguruan ikasten dute. Baratzaz gain, bi *vocage* ditugu. Bertan, ikastolatik gertu bizi den baserritar batek ardiak, akerrak eta bi poni ditu. Horretaz gain, ukuilu bat ere badaukagu, oiloa, txita, antzara, txerria... bezalako animaliekin. Umeak, animaliak elikatzen dituzte, haien bizitzari, ezaugarriei eta elikadurari buruz ikasiz.

Ikastolaren kanpoko instalazioei dagokionez, Katamarrek pilotaleku itxi propioa, aterpe bat, hainbat futbol zelai, saskibaloi kantxa bat eta belardi handi bat du parketzat. Umeentzako jangela ikastolaren ondo eraikin txiki batean dago. Gainera, ikastolak parking pribatua dauka, beren seme-alaben bila doazen gurasoek bertan aparkatu dezaten.

BARNE TESTUINGURUA:

Katamar Ikastola eraikin handi bat da, hiru solairu dituena. Lehenengo solairuan, bideogela, psikomotrizitate gela, musika gela, eta tailer-gela daude. Bigarren solairuan, Sehaska gela dago; 2 gela daude, 1-2 urteko umeentzat; 4 gela, 2-3 urtekoentzat eta 3 gela 3-4 urtekoentzat. Hirugarren solairuan, 3 gela daude 4-5 urtekoentzat eta beste 3 gela 5-6 urtekoentzat.

Esan beharra dago, aipatutako hauek ikasgelak besterik ez direla eta hauez gain ere sehaska gelak bere logela propioa duela 1-2 urteko gelek bezalaxe. Gainera, jaten geratzen diren 1-2 urteko haurrek ere siestarako logela handi bat dute. 3 urtetik gorakoek, ordea, ez dute siestarako aukera eta bazkaldu ondoren patioan ibiltzen dira jolasean.

Lehenengo solairuan, komun-gela bat dago, 6 komunekin, kanbiadoreekin, pardelekin, arraskekin… .Bigarren solairuan, bi komun-gela daude. Hauen paretak kristalezkoak dira, gelakideak komunean daudenean ikusi ahal izateko eta beraiengandik bakarrik komunera joaten ikas dezaten.Hirugarren solairuan, bi komun-gela daude ere, baina hauen paretak ez dira kristalezkoak.

Lehenengo solairuko gelei dagokienez, bideogelak telebista bat (dvd-arekin), proiektore bat eta honentzako pantaila, antzez-leku txiki bat, kaseta, armairu bat mozorroekin, aurpegia margotzeko margoak… dauzka; psikomotrizitate gelan, aparreko blokeak, koltxonetak, ohe-elastiko txiki bat, txirrista txiki bat pilota-piszinarekin, baloiak, panpinak, ispilu bat… daude; musika gelan, haurren adinerako egokiak diren instrumentuak (klabeak, xilofonoa, metalofonoa, txalaparta txiki bat…) edukitzeaz gain, munduko leku desberdineko instrumentuak daude; tailer-gelan, gurasoek ikasleekin lanbideak lantzeko beharrezko tresna guztiak daude: mahaiak, aulkiak, material desberdinak… .Hortaz gain, gelatxo bat (kopistegiarekin, botikinarekin, kamilla batekin…), irakasle gela, bi telefono… daude.

Ikastolaren proiektuei dagokienez, soilik Haur Hezkuntzako zikloa eskaintzen duenez, ezin izan du proiektu batzuetan parte hartu, hauek Lehen Hezkuntzatik aurrerakoak baitira. Hala ere, Ikastola Elkartearen bazkidea denez, zenbait proiektuetan parte hartzen du: Baserritar proiektuak, adibidez, naturarekiko maitasuna eta euskal kulturarekiko ezagutza bultzatzea bilatzen du. Horrela, 5-6 urteko umeak asteburu batez proiektu honetarako bereziki eraikitako baserri batera eramaten dira eta han bertako bizimodua esperimentatzen dute. Elkarbizitza proiektuari dagokionez, hiru hilabetean behin 4-6 urteko umeak beste Ikastola batera eramaten dira jokoak egitera, bertako ikaskideekin harremanetan jar daitezen, lagun berriak egin ditzaten… . Euskara proiektuari dagokionez, Katamar Ikastolak, Haurtzaro Ikastolarekin batera, dagokionean Kilometroak eta Korrika antolatzeaz arduratzen da. Proiektu guzti hauen eragina programazioan nabarmentzen da non batzuetan klaseak eten egin behar diren, irteeraren bati edo ekitaldi baten antolaketari lekua uzteko.

Ikastolako ikasle kopurua 350ekoa da. Lehen esan dugun bezala, gure ikastolan soilik Haur Hezkuntza ikasi daiteke, eta jarraipena Oiartzungo Haurtzaro Ikastolan ematen da.

Katamarren 5 etorkin daude: 2 txinatar, beltzaran bat eta errusiar bat. Hortaz, ikasleek ere kulturartekotasuna ezagutzeko aukera dute eta hauen gurasoek besteek bezala parte hartzen dute ikastolako ekintzetan. Bestalde, Down Sindromea daukan neska bat daukagu, hezitzaile espezializatu baten laguntza jasotzen duena.

Irakasle taldeari dagokionez, Sehaska gelan eta 1-2 urteko gela bakoitzeko, hezitzaile eta laguntzaile bat daude. Gainontzeko kasuetan, gela bakoitzeko irakasle bat dago. Irakasle gehienak gazteak diren arren, badaude irakasle helduak ere, esperientzia handia dutenak. Irakasleak karrera desberdinak ikasi dituzte: Haur Hezkuntza, pedagogia, psiko-pedagogia… Horrela, Haur Hezkuntzan tutore funtzioa betetzen duten 16 irakasle egoteaz gain, ingeleseko irakaslea (gizon natiboa), psikomotrizista, pedagogoa, Heziketa berezia ikasitako irakasle espezializatu bat eta psikologa bat ere badaude. Irakasleak orokorrean, bere lanarekin gustura eta motibatuta sentitzen dira, eta gehienak gazteak direnez, etengabe ekarpen berriak egiten dituzte.

Haur Hezkuntzako etapan umeek dituzten ezaugarri psiko-pedagogikoak Jean Piageten garapen kognitiboaren teorian modu on eta argi batean azaltzen direla aurki dezakegu:

Sentimenei eta mugimenari dagokion aldia (0-2 urte): Haurra sentimenetatik jasotzen duen informazioan eta gorputzaren mugimenduetan oinarritzen da. Umea objektuen iraunkortasunaz jabetzen da. Baina, zalantzarik gabe, lorpen handiena 18. hilabetearen inguruan ematen da, noiz objektuaren egonkortasunaz jabetzen den. Ezkutuan edo estalita dauden objektuek izaten jarraitzen dutela konturatzen da. Orain haurrak arazo sinpleak mentalki pentsa ditzake edo buruz irtenbidea bilatzeko gai da, entsegu-erroreen metodo neketsua erabili beharrean.

Eragiketa aurreko aldia (2-6/7 urte): Aro honetako haurrak inguruneko objektuak irudikatzeko sinboloak erabiltzen hasten dira. Honi esker, aurrerapen handiak ematen dira. Gaitasun honen agerpideak 5 dira: imitazio diferitua, joko sinbolikoa, mintzamenean ematen diren aurrerapenak, arazoak mentalki konpontzeko ahalmena eta objektuaren iraupena. Eskolaurreko haurraren adimenak hainbat muga dauzka helduekin alderatzen badugu. Garrantzitsuenak hauek dira: *Egozentrismoa,* mundua eta bertan dagoen guztia beren ikuspuntutik besterik ez dute ikusten; *Itzulezintasuna,* abiapuntura itzultzeko ezgaitasuna; eta Z*entrazioa,* egoera baten alderdi batean zentratzeko joera, gainontzeko alderdiei garrantzirik eman gabe.

Gure klasean 5-6 urteko umeak dauzkagu. Klasean 22 ume daude, 9 neska eta 12 mutil. Nesketako bat txinatarra da eta mutiletako bat ukraniarra. Hala ere, bi ume hauek familia euskaldunengatik adoptatuak izan zirenez eta ikastolan 3 urteekin hasi zirenez, euskaraz beste umeek bezala hitz egiten dute eta ez dute inongo hezkuntza/hizkuntza zailtasunik. Bestalde, beste ikasle gehienen ama hizkuntza euskara da, nahiz eta etxe batzuetan umeek gurasoekin gazteleraz hitz egin. Klasean, umeen arteko eta irakasleen arteko giroa ona da, eta ikasle etorkinak oso ondo integratu dira gelan. Umeei klasean parte hartzea gustatzen zaie eta klaseko jarduerengatik interesa erakusten dute.